Asiyesikia la mkuu huvunjika guu

ASIYESIKIA LA MKUU HUVUNJIKA GUU. 
  
Methali hii hutumiwa kuonya watu ambao hawapendi kusikia au kuonywa kuhusu jambo fulani.

Juma alikuwa mtoto wa pekee katika familia yao. Mama na baba yake walimpenda na hata kumpeleka shule nzuri aliyeichagua mwenyewe. Juma alikuwa mtoto mwenye nidhamu. Alikuwa mtoto aliyependwa na kila mtu si walimu, si wanafunzi, wote wakubwa kwa wadogo. Alifanya vyema katika mtihani wake wa mwisho wa kidato cha nne na kujiunga na chuo kikuu. 

Baada ya muda, Juma aliweza kupata marafiki ambao walisikika au kujulikana kwa tabia zao mbaya. Baadhi ya wanafunzi wenzake walimkanya kuhusu hao marafiki zake lakini Juma hakusikia la mwadhini wala la mteka maji msikitini. Alibakia kusema tu wao ni wao na yeye ni yeye. Hakufahamu ya kuwa mtembea na mhalifu pia yeye ni mhalifu. 

Kadiri miaka ilivyokwenda Juma naye alibadilika. Matokeo yake yalikuwa hayavutii. Tabia yake ilibadilika, hakuwa Juma yule wa kwanza ambae alipendwa na kila mtu. Alikuwa Juma aliyeogopewa na kuchukiwa na wanafunzi wenzake.

Walimu kuona hivi, waliamua kumfwatilia Juma. Waligundua kuwa Juma alijiunga na kikundi cha wanafunzi wasio kuwa na nidhamu. Wanafunzi hao walikuwa wakitumia madawa ya kulevya. Walijaribu kumuita Juma kumketisha chini na kumweleza kuhusu madhara ya dawa hizo lakini alitia masikio pamba. Wazazi wake Juma wakaitwa ili waje waongee na mtoto wao lakini Juma hakuwatazama wazazi wake. Wazazi wake waliamua kumuachia dunia kwani asiyefunzwa na mamaye hufunzwa na ulimwengu. 

Juma alifukuzwa shule na ikawa sasa makaazi yake ni mtaani. Kwa kuwa alikuwa mraibu wa dawa za kulevya alishindwa au hakuweza kukaa bila hizo dawa. Aliamua kuiba ili apate pesa za kununua dawa hizo.

Kwa kweli siku za mwizi ni arobaini. Juma alishikwa akiiba. Aliadhibiwa vikali mno hadi kupoteza fahamu. Alipozinduka alipata amelala kwenye kitanda. Alikuwa hospitali. Madaktari walisema kuwa maisha yake yalikuwa hatarini. Mwili wake haukuwa hauna nguvu. Damu ilichanganyika na dawa alizokuwa anatumia. 

Juma alitamani siku zirudi nyuma ili abadilishe mienendo yake, lakini wapi. Kwani maji yakishamwagika hayazoleki. Alijuta kwa kutowasikiliza wazazi wake. Kwa kweli majuto ni mjukuu na huja baadaye na asiyesikia la mkuu havunjika guu.